WhatsApp a introdus funcția de a trimite mesaje vocale care vor dispărea după redare. Așa cum în cazul pozelor există opțiunea de "View Once", aplicația de mesagerie, din dorința de a oferi mai multă confidențialitate utilizatorilor săi, introduce vizualizarea unică (în cazul acesta redare unică) a mesajelor vocale.
Opțiunea de "View Once" este cunoscută de utilizatorii aplicației de mesagerie încă din 2021, când a fost introdusă pentru fotografii și videoclipuri. Prin intermediul acesteia, cei care trimit poze sau videoclipuri pe WhatsApp pot să aleagă opțiunea de a putea fi văzute o singură dată. Compania, prin introducerea acestor funcții, vrea să crească nivelul de intimitate în comunicare.
Compania a gândit această funcție pentru a putea fi utilizată de cei care vor să împărtășească informații mai sensibile unei persoane sau când planifică o surpriză, iar o persoană nu trebuie să audă mesajul respectiv de la altcineva.
"Pentru a citi detaliile cardului de credit unui prieten sau când planificați o surpriză, puteți acum să partajați informații sensibile prin mesaje vocale cu un grad sporit de siguranță", a transmis compania, potrivit go4it.ro.
Pentru a trimite un mesaj cu "View Once", utilizatorii trebuie să înregistreze mesajul și să selecteze butonul de unică utilizare înainte de a-l trimite. Astfel, persoana care primește mesajul îl va putea asculta o singură dată, iar apoi conținutul trimis va dispărea.